b'\n_START_ARTICLE_\nKristijanija\n_START_SECTION_\nKristijanijos istorija\n_START_PARAGRAPH_\n1971 metais grupel\xc4\x97 \xc5\xbemoni\xc5\xb3 apsigyveno apleistose kareivin\xc4\x97se. Tuo metu Kopenhagoje kilo nekilnojamojo turto kainos, gatv\xc4\x97s vis labiau duso nuo transporto kam\xc5\xa1\xc4\x8di\xc5\xb3, o \xc5\xa1ie \xc5\xbemon\xc4\x97s tro\xc5\xa1ko \xc5\xbealumos ir svajojo apie \xc5\xbeaidim\xc5\xb3 aik\xc5\xa1tel\xc4\x99 savo vaikams._NEWLINE_Kai Danijos vald\xc5\xbeia pasteb\xc4\x97jo \xe2\x80\x9ekolonistus\xe2\x80\x9c, saloje j\xc5\xb3 buvo jau keli \xc5\xa1imtai, kurie palikti \xc5\xa1ios salos nesiruo\xc5\xa1\xc4\x97. Policija daug kart\xc5\xb3 band\xc4\x97 i\xc5\xa1varyti \xc5\xbemones i\xc5\xa1 zonos, bet nes\xc4\x97kmingai._NEWLINE_Vald\xc5\xbeios ketinimams \xe2\x80\x9esusidoroti\xe2\x80\x9c su naujaisiais salos gyventojais trukd\xc4\x97 ne tik auk\xc5\xa1ta tvora ir m\xc5\xabrai, kadaise saugoj\xc4\x99 karinius objektus aplink Amo sal\xc4\x85, bet ir Kopenhagos gyventojai bei daugyb\xc4\x97 u\xc5\xbesienie\xc4\x8di\xc5\xb3, kurie patys stojo ginti \xe2\x80\x9elaisvojo miesto\xe2\x80\x9c. Tokiu b\xc5\xabdu Kristianijos problema, gana greitai pasiekusi ir Danijos parlament\xc4\x85.\n_START_SECTION_\nBendruomen\xc4\x97\n_START_PARAGRAPH_\nFristaden Christiania\xc2\xa0\xe2\x80\x93 miestas mieste. I\xc5\xa1 pirmo \xc5\xbevilgsnio gal ka\xc5\xbekuo primena m\xc5\xabs\xc5\xb3 U\xc5\xbeupio respublik\xc4\x85, ta\xc4\x8diau skirtum\xc5\xb3 per daug, kad b\xc5\xabt\xc5\xb3 galima lyginti. Did\xc5\xbei\xc4\x85j\xc4\x85 dal\xc4\xaf jo gyventoj\xc5\xb3 sudaro menininkai, amatininkai, muzikantai, hipiai, svajotojai, klajotojai po pasaul\xc4\xaf, laisvo m\xc4\x85stymo \xc5\xbemon\xc4\x97s, kurie nusivyl\xc4\x99 dabartine vartotoji\xc5\xa1ka visuomene ir norintys susikurti sau alternatyvi\xc4\x85 gyvenam\xc4\x85j\xc4\x85 viet\xc4\x85. Tod\xc4\x97l atmosfera ten ir keista, kartais netgi bauginanti, bet tuo pa\xc4\x8diu ir labai \xc4\xafdomi. Kristijanijos gyventojai sav\xc4\x99s nelaiko Kopenhagos gyventojais, jie save vadina kristijanitais. J\xc5\xb3 \xc5\xa1iuo metu yra apie 850. Dauguma nam\xc5\xb3, sklyp\xc5\xb3 ar pastat\xc5\xb3 ten saviti meno k\xc5\xabriniai su \xc4\xafvairiais apipavidalinimais, paveikslais i\xc5\xa1margintom sienom. Did\xc5\xbeioji bendruomen\xc4\x97s dalis labai aktyviai rei\xc5\xa1kiasi socialin\xc4\x97se akcijose\xc2\xa0\xe2\x80\x93 muzika, pie\xc5\xa1iniais, eisenomis, parodomis ar kitokiais b\xc5\xabdais stengdamasi atkreipti visuomen\xc4\x97s d\xc4\x97mes\xc4\xaf \xc4\xaf \xc5\xa1i\xc5\xb3 laik\xc5\xb3 pasaulio problemas. Skirtingai nuo vald\xc5\xbeios bandomos prilipdyti etiket\xc4\x97s, kad Kristijanija tai \xe2\x80\x9esupuv\xc4\x99s kvartalas, kuriame klesti nusikalstamumas, narkotikai ir smurtas\xe2\x80\x9c, jie save laiko \xe2\x80\x9c\xc4\xaf ekologij\xc4\x85 orientuotu miestu, paremtu kuklia ekonomika ir pla\xc4\x8dia savivalda\xe2\x80\x9d.'